BEGRUNDELSE

1. BAGGRUND FOR FORSLAGET

Begrundelse og formål

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at forhindre visse former for momsunddragelse eller momsundgåelse.

Ved brev registreret i Kommissionen den 18. april 2012 anmodede Den Portugisiske Republik om tilladelse til fortsat at anvende en foranstaltning, der fraviger artikel 168, artikel 193 og artikel 250 i direktiv 2006/112/EF med henblik på fortsat at anvende en fakultativ særordning for dørsalgssektoren.

I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 1. juni 2012 de øvrige medlemsstater om Den Portugisiske Republiks anmodning. Ved brev af 6. juni 2012 underrettede Kommissionen Den Portugisiske Republik om, at den rådede over alle de oplysninger, den fandt nødvendige for at kunne vurdere anmodningen.

Generel baggrund

I artikel 168 i direktiv 2006/112/EF fastsættes det, at en afgiftspligtig person kan fradrage den moms, der er opkrævet på erhvervelser, der er foretaget i forbindelse med vedkommendes afgiftspligtige transaktioner. I artikel 193 i direktiv 2006/112/EF fastsættes det, at momsen påhviler den afgiftspligtige person, som foretager en afgiftspligtig levering af varer eller ydelser, bortset fra de tilfælde, hvor afgiften påhviler en anden person i medfør af artikel 194‑199 og artikel 202. I artikel 250, stk. 1, i direktiv 2006/112/EF fastsættes det, at enhver afgiftspligtig person skal indgive en momsangivelse, som indeholder alle nødvendige oplysninger til fastsættelse af den forfaldne afgift og de fradrag, der skal foretages, herunder, såfremt det er nødvendigt for fastsættelsen af beregningsgrundlaget, det samlede beløb for de transaktioner, der vedrører denne afgift og disse fradrag, samt beløbet for de transaktioner, der er fritaget for afgift.

Den foranstaltning, som Den Portugisiske Republik har indført, fraviger dog ovennævnte bestemmelser. Den fakultative særordning omfatter virksomheder, der er aktive i dørsalgssektoren, og som opfylder nogle bestemte kriterier og har fået tilladelse af den kompetente skatteforvaltning til at anvende denne ordning. De pågældende virksomheder anvender mellemforhandlere, som de sælger deres varer direkte til, som derefter sælger de samme varer direkte til den endelige forbruger.

Uanset artikel 193 i direktiv 2006/112/EF er de virksomheder, som er omfattet af ordningen, afgiftspligtige for de varer, som deres mellemforhandlere sælger til den endelige forbruger. Uanset artikel 168 i direktiv 2006/112/EF kan disse virksomheder fradrage den moms, som deres mellemforhandlere skal betale eller har betalt for de tilsvarende varer, som er leveret til dem. Uanset artikel 250 i direktiv 2006/112/EF overføres mellemforhandlernes forpligtelse til at indgive en momsangivelse vedrørende de varer, som er blevet leveret til dem af de godkendte virksomheder og leveringen af disse varer til den endelige forbruger, til den godkendte virksomhed.

Særordningen må udelukkende anvendes af virksomheder, hvis samlede omsætning hidrører fra dørsalg udført af mellemforhandlere i eget navn og for egen regning, forudsat at alle de varer, der forhandles af virksomheden, findes på en allerede opstillet liste med de priser, der anvendes i det endelige forbrugsled, og at virksomheden sælger sine varer direkte til mellemforhandleren, som derefter sælger dem direkte til den endelige forbruger.

Den Portugisiske Republiks undtagelse blev oprindelig indrømmet ved Rådets afgørelse 2004/738/EF[1] i en periode indtil den 31. december 2009 og blev derefter atter indrømmet ved Rådets afgørelse 2010/39/EU[2] indtil den 31. december 2012.

I den aktuelle anmodning har Den Portugisiske Republik meddelt Kommissionen, at de forhold, der lå til grund for Rådets afgørelse 2010/39/EU, stadig er til stede, og forklarede, at den særlige foranstaltning er blevet anvendt indtil nu, og at den har vist sig at være meget nyttig i forbindelse med at forenkle afgiftsopkrævningen og fastholde en mere effektiv kontrol med momsen i denne sektor.

Undtagelser indrømmes normalt for en begrænset periode, så det kan vurderes, om den særlige foranstaltning er hensigtsmæssig og effektiv. I den forbindelse og ud fra de oplysninger, som Den Portugisiske Republik har indgivet, forstår Kommissionen, at den omhandlede særlige foranstaltning letter arbejdet for både skatteforvaltningen og virksomhederne, da den hovedsageligt berører afgiftspligtige med et meget lavt afgiftstilsvar, der ikke har den fornødne struktur eller organisatoriske kapacitet til at overholde kravene i momsbestemmelserne. Den afgift, der skal betales ved det endelige forbrug, påvirkes kun i ubetydelig grad. Det er derfor hensigtsmæssigt at forlænge undtagelsen.

En forlængelse bør dog være tidsbegrænset, så det kan vurderes, om de forhold, som undtagelsen er baseret på, fortsat er til stede. Derfor foreslås det at forlænge fravigelsen indtil udgangen af 2015 samt at anmode Den Portugisiske Republik om senest den 1. april 2015 sammen med sin anmodning om forlængelse at indgive en rapport, der omfatter en gennemgang af anvendelsen af den særlige foranstaltning, hvis landet påtænker endnu en forlængelse efter 2015.

Gældende bestemmelser på det område, som forslaget vedrører

Ikke relevant.

Overensstemmelse med andre EU-politikker og -mål

Ikke relevant.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

Ikke relevant.

Ekspertbistand

Der har ikke været behov for ekstern ekspertbistand.

Konsekvensanalyse

Forslaget er udarbejdet med henblik på at forenkle proceduren for beskatning og har derfor en potentiel positiv virkning for både virksomheder og forvaltninger. Den Portugisiske Republik har angivet denne foranstaltning som en passende løsning.

3. JURIDISKE ASPEKTER AF FORSLAGET

Resumé af forslaget

Forslaget sigter mod at bemyndige Den Portugisiske Republik til fortsat at anvende en foranstaltning, der fraviger artikel 168, artikel 193 og artikel 250 i direktiv 2006/112/EF, så visse godkendte virksomheder er afgiftspligtige for levering af varer, som udføres af en mellemforhandler til den endelige forbruger; så disse godkendte virksomheder kan fradrage den moms, der skal betales eller er betalt af mellemforhandlerne for de pågældende indkøb af varer; og så mellemforhandlerens forpligtelse til at indgive en momsangivelse vedrørende de godkendte virksomheders levering af disse varer til ham og mellemforhandlerens levering af disse varer til den endelige forbruger overgår til de godkendte virksomheder.

Den Portugisiske Republik skal fremlægge en rapport om anvendelsen og nødvendigheden af den særlige foranstaltning i forbindelse med en eventuel ansøgning om forlængelse. Afgørelsen udløber på den deri fastsatte dato.

Retsgrundlag

Artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem.

Nærhedsprincippet

Forslaget hører under Unionens enekompetence. Nærhedsprincippet finder derfor ikke anvendelse.

Proportionalitetsprincippet

Forslaget er i overensstemmelse med proportionalitetsprincippet af følgende grunde:

Afgørelsen vedrører en tilladelse til en medlemsstat på dennes egen anmodning og udgør ikke en forpligtelse.

I betragtning af undtagelsens begrænsede anvendelsesområde står den særlige foranstaltning i rimeligt forhold til det tilstræbte mål.

Reguleringsmiddel/reguleringsform

Foreslået reguleringsmiddel: Rådsafgørelse.

Andre midler ville ikke være hensigtsmæssige af følgende årsager:

I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En rådsafgørelse er det eneste egnede middel, da den kan rettes til en enkelt medlemsstat.

4. BUDGETMÆSSIGE KONSEKVENSER

Forslaget vil ikke få negativ indvirkning på Unionens egne indtægter hidrørende fra moms.

5. FAKULTATIVE ELEMENTER

Forslaget indeholder en klausul om fornyet gennemgang og opsigelse.

2012/0314 (NLE)

Forslag til

RÅDETS AFGØRELSE

om ændring af afgørelse 2010/39/EU om bemyndigelse af Den Portugisiske Republik til at anvende foranstaltninger, der fraviger artikel 168, artikel 193, og artikel 250 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[3], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved brev registreret i Kommissionen den 18. april 2012 anmodede Portugal om bemyndigelse til fortsat at anvende en særlig foranstaltning, der fraviger bestemmelserne om retten til fradrag, den afgiftspligtige person og forpligtelsen til at indgive en momsangivelse i direktiv 2006/112/EF, og som tidligere blev indrømmet ved Rådets afgørelse 2010/39/EU[4].

(2) I henhold til artikel 395, stk. 2, andet afsnit, i direktiv 2006/112/EF, underrettede Kommissionen ved brev af 1. juni 2012 de øvrige medlemsstater om Portugals anmodning. Ved brev af 6. juni 2012 underrettede Kommissionen Portugal om, at den rådede over alle de oplysninger, den fandt nødvendige for at kunne vurdere anmodningen.

(3) Den fravigelsesforanstaltning, som Portugal anmoder om, fraviger bestemmelserne i direktiv 2006/112/EF, idet den tillader, at bestemte virksomheder, der er aktive i dørsalgssektoren, og som opfylder nogle bestemte kriterier, anvender en fakultativ særordning, hvis de er bemyndigede hertil af de kompetente skatteforvaltninger. Disse virksomheder anvender mellemforhandlere, som de sælger deres varer direkte til, som derefter sælger de samme varer direkte til den endelige forbruger.

(4) Særordningen fraviger artikel 168 i direktiv 2006/112/EF, som fastsætter en afgiftspligtig persons ret til at fradrage den moms, der opkræves i forbindelse med levering af varer til ham i forbindelse med hans afgiftspligtige transaktioner, idet den giver disse virksomheder ret til at fradrage den moms, der er betalt eller skal betales af deres mellemforhandlere for de pågældende varer, der er leveret til dem.

(5) Særordningen fraviger artikel 193 i direktiv 2006/112/EF, som fastsætter afgiftspligten, idet de virksomheder, som er omfattet af særordningen, er afgiftspligtige for deres mellemforhandleres levering af varer til den endelige forbruger.

(6) Særordningen fraviger artikel 250 i direktiv 2006/112/EF, som fastsætter forpligtelsen til at indgive en momsangivelse, idet mellemforhandlerens forpligtelse til at indgive en momsangivelse vedrørende de varer, som de godkendte virksomheder leverer til ham, og de varer, han leverer til den endelige forbruger, overgår til de pågældende virksomheder.

(7) Særordningen må udelukkende anvendes af virksomheder, hvis samlede omsætning hidrører fra dørsalg udført af mellemforhandlere i eget navn og for egen regning, forudsat at alle de varer, der forhandles af virksomheden, findes på en allerede opstillet liste med de priser, der anvendes i det endelige forbrugsled, og at virksomheden sælger sine varer direkte til mellemforhandleren, som derefter sælger dem direkte til den endelige forbruger.

(8) Denne særordning sikrer derfor, at den moms, der opkræves i detailleddet på salg af varer fra disse virksomheder, indbetales til statskassen, og at momsunddragelse derved forhindres. Den letter ligeledes skatteforvaltningens arbejde, idet reglerne for opkrævning af afgiften forenkles, og dørsalgsforhandlernes momsforpligtelser mindskes.

(9) I henhold til de oplysninger, som Portugal har indgivet, har de retlige og faktuelle forhold, der berettigede den nuværende anvendelse af foranstaltningen, ikke ændret sig og er stadig til stede. Portugal bør derfor bemyndiges til fortsat at anvende denne særordning i endnu en periode, som begrænses til den 31. december 2015, for at give tid til en gennemgang af nødvendigheden og virkningerne af den fravigende foranstaltning.

(10) Såfremt Portugal mener, at det er nødvendigt at forlænge foranstaltningen ud over 2015, bør landet sammen med anmodningen om forlængelse indgive en rapport til Kommissionen om anvendelsen af foranstaltningen senest den 31. marts 2015, for at give Kommissionen tilstrækkelig tid til at undersøge anmodningen og, hvis Kommissionen fremsætter et forslag, til at vedtage forslaget.

(11) Undtagelsen vil kun i ubetydelig grad påvirke den afgift, der skal betales i det endelige forbrugsled og får ingen negative indvirkninger på Unionens egne indtægter hidrørende fra merværdiafgiften.

(12) Afgørelse 2010/39/EU bør derfor ændres i overensstemmelse hermed —

VEDTAGET DENNE AFGØRELSE:

Artikel 1

Artikel 4 i afgørelse 2010/39/EF affattes således:

"Artikel 4

1. Denne afgørelse udløber den 31. december 2015.

2. Enhver anmodning om forlængelse af den særlige foranstaltning i denne afgørelse skal være Kommissionen i hænde senest den 31. marts 2015. En sådan anmodning skal ledsages af en rapport om anvendelsen af den særlige foranstaltning."

Artikel 2

Denne afgørelse finder anvendelse fra den 1. januar 2013.

Artikel 3

Denne afgørelse er rettet til Den Portugisiske Republik.

Udfærdiget i Bruxelles, den

På Rådets vegne

Formand

[1] EUT L 325 af 28.10.2004, s. 62.

[2] EUT L 19 af 23.1.2010, s. 5.

[3] EUT L 347 af 11.12.2006, s. 1.

[4] EUT L 19 af 23.1.2010, s. 5.